CELEX: C2004/262/84
Language: et
Date: 2004-10-23 00:00:00
Title: Kohtuasi T-311/04: José Luis Buendia Sierra 22. juuli 2004 hagi Euroopa Ühenduste Komisjoni vastu

23.10.2004   
            
            
               ET
            
            
               Euroopa Liidu Teataja
            
            
               C 262/44
            
         José Luis Buendia Sierra 22. juuli 2004 hagi Euroopa Ühenduste Komisjoni vastu
   (Kohtuasi T-311/04)
   (2004/C 262/84)
   Kohtumenetluse keel: prantsuse
   José Luis Buendia Sierra, elukoht Brüssel, esitas 22. juulil 2004 Euroopa Ühenduste Esimese Astme Kohtusse hagi Euroopa Ühenduste Komisjoni vastu. Hageja esindajad on advokaadid Marc van der Woude ja Valérie Landes.
   Hageja palub esimese astme kohtul:
   
               —
            
            
               tühistada ametisse nimetava asutuse otsusega, millega jäeti rahuldamata ametiisikule esitatud kaebus, kinnitatud ja lõplikuks muudetud õigustalituse peadirektori otsus, millega hagejale anti 2003. aasta ametialase edutamise raames vaid üks peadirektoraadi eelispunkt;
            
         
               —
            
            
               tühistada ametisse nimetava asutuse otsus, millega hagejale ei antud 2003 aasta ametialase edutamise raames ühtki erieelispunkti, mis antakse edutamiskomitee ettepanekul institutsiooni huvides täidetud lisaülesannete eest;
            
         
               —
            
            
               tühistada ametisse nimetava asutuse otsus, millega hagejale anti 2003. aasta ametialase edutamise raames kokku 20 punkti, palgaastmel A5 olevate ametnike teeneteloetelu 2003. aasta ametialase edutamise raames, palgaastmele A4 edutatud ametnike nimekiri 2003. aasta ametialase edutamise raames ning otsus, millega hagejat nendesse nimekirjadesse ei kantud;
            
         
               —
            
            
               tühistada vajadusel kaebuse rahuldamata jätmise otsus;
            
         
               —
            
            
               jätta kohtukulud kostja kanda.
            
         Õiguslikud alused ja peamised argumendid
   Hageja väite kohaselt on otsus, millega hagejale anti vaid üks peadirektoraadi eelispunkt, sellise olukorra tulemus, kus õigustalituses kehtivad kriteeriumid, mis võimaldavad anda punkte palgaastmel suurema staažiga ametnikele, sõltumata nende teenetest. Hageja väidab seda otsust vaidlustades, et rikutud on Euroopa Kohtu põhikirja artiklit 45, põhikirja artikli 43 täitmise üldsätete artikli 2 lõiget 1 ning artikli 45 täitmise üldsätete artikli 6 lõikeid 3 ja 4. Hageja on seisukohal, et nimetatud otsusega on rikutud veel ka võrdse kohtlemise põhimõtet ja õigust ametikohal edasijõudmisele, tegemist on ka ilmselge hindamisveaga ning võimu kuritarvitamisega. Lisaks väidab hageja, et rikutud on punktide andmise protseduuri ja ametiisikule esitatud kaebuse läbivaatamise põhilisi vorminõudeid.
   Lisaks väidab hageja, et otsusega, millega ei antud talle edutamiskomitee ettepanekul ühtki eelispunkti institutsiooni huvides täidetud lisaülesannete eest, on rikutud kohtu põhikirja artiklit 45, artikli 45 täitmise üldsätete artiklit 9 ning võrdse kohtlemise põhimõtet. Hageja on seisukohal, et nimetatud otsuse tegemisel on tehtud ilmne hindamisviga ning tegemist on võimu kuritarvitamisega.
   Lõpuks vaidlustab hageja otsuse, millega talle anti ühtekokku 20 punkti, palgaastmel A5 olevate ametnike teeneteloetelu, palgaastmele A4 edutatud ametnike nimekirja ning otsuse, millega teda nendesse nimekirjadesse ei kantud. Seoses sellega väidab hageja kõigepealt, et teised käesoleva hagiga vaidlustatud aktid on ebaseaduslikud, ja et ebaseaduslikud on ka töötajate hindamise eeskirjad 2001-2002, kohtu põhikirja artikli 43 täitmise üldsätted ja artikli 45 täitmise üldsätted. Hageja on seisukohal, et nende sätetega rikutakse põhikirja artikli 25 lõiget 2 ning artiklit 45, samuti õigust ametialasele edasijõudmisele ja võrdse kohtlemise põhimõtet. Hageja väite kohaselt on nimetatud otsused ebapädevad ning rikutud on põhilisi vorminõudeid.